Opaite mba’e voi niko tuichava’ekue pe tio Rréi rehe. Tuichaiterei voi niko hete, haimetete voi ohupyty do métrro; iku’a guive yvatévo rehecha háse ñande rapicha; umi ipy mokõive ichara guasu ha itopéto; pe hova jasy renyhẽicha ojajái; iñe’ẽ pyrusu ára sunúicha; iñarandu pypukuve mba’éguimbo ha rerovia’ỹ haguãicha heko karai ha oñeñanduuka kuaa hapicha renondépe. Ipyapy. Nda’ipóri hapicha ogueraháva chupe ipýre. Ha la ipy’aguasukuépe ndahasahái; oguereko voi hechapyrãicha ñande rapicha kuimba’e. Iñe’ẽkuaaikoe va’ekue. Ha’etémi voi niko ku ombyatypaitéva ijurúpe añetegua oĩhaguéicha. Ndatopáimi voi che aipo hendape’ỹ oĩva umi he’ietáva apytépe.